Issa li l-Istrateġija Ewropea tad-Diżabilità riesqa lejn tmiemha, il-Parlament qed jitlob lill-Kummissjoni tfassal strateġija ambizzjuża għal wara l-2020. Ara x'inhuma l-prijoritajiet. Xi jrid il-Parlament fl-Istrateġija l-ġdida tal-UE dwar id-Diżabilità Il-Parlament Ewropew irid soċjetà inklużiva li tħares id-drittijiet tal-persuni b'diżabilità, tkun adattata għall-ħtiġijiet individwali u ma tiddiskrimina kontra ħadd. Fis-sessjoni plenarja ta' Ġunju, l-MEPs stabbilew il-prioritajiet għal strateġija ġdida dwar id-diżabilità għal wara l-2020, li tibni fuq l- Istrateġija Ewropea tad-Diżabilità (EDS) 2010-2020. Il-Parlament irid li l-UE tkun minn ta' quddiem fil-promozzjoni tad-drittijiet tal-persuni b'diżabilità u qed jitlob strateġija ambizzjuża u kompluta bbażata fuq il-prinċipju ta' inklużjoni sħiħa. Ir-riżoluzzjoni titlob mingħand il-Kummissjoni Ewropea: strateġija ġdida żviluppata f'kooperazzjoni mill-qrib mal-persuni b'diżabilità u l-organizzazzjonijiet tagħhom l-integrazzjoni tad-drittijiet tal-persuni b'diżabilità fil-politiki u l-oqsma kollha miri ċari u kwantifikabbli, kif ukoll monitoraġġ regolari ugwaljanza fl-aċċess tal-persuni b'diżabilità għall-kura tas-saħħa, l-impjiegi, it-trasport pubbliku u l-akkomodazzjoni biżżejjed fondi għall-implimentazzjoni tal-obbligi kollha relatati mal-aċċessibbiltà l-implimentazzjoni u l-iżvilupp ulterjuri tal-proġett pilota dwar il- Karta tad-Diżabilità tal-UE , li tippermetti r-rikonoxximent reċiproku tad-diżabilità f'għadd ta' pajjiżi tal-UE definizzjoni komuni ta' "diżabilità" fil-livell tal-UE Il-fatti: Il-persuni b'diżabilità fl-Ewropa: fatti u ċifri Huwa stmat li hemm mal-100 miljun persuna b'diżabilità fl-UE Ir-rata ta' impjieg tal-persuni b'diżabilità (fl-età ta' bejn 20 u 64 sena) hi ta' 50.6%; għal dawk li m'għandhomx diżabilità hi ta' 74.8% (2017) 28.7% tal-persuni b'diżabilità fl-UE qegħdin f'riskju ta' faqar jew esklużjoni soċjali; fil-popolazzjoni ġenerali dan ir-riskju hu ta' 19.2% (2018) 800,000 persuna b'diżabilità huma mċaħħda mid-dritt li jivvutaw fl-UE X'miżuri ħadet s'issa l-UE fil-qasam tad-diżabilità L-EDS ġiet introdotta biex tiġi implimentata l- Konvenzjoni tan-NU dwar id-Drittijiet ta' Persuni b'Diżabilità . Il-Konvenzjoni tan-Nazzjonijiet Uniti dwar id-Drittijiet ta'Persuni b'Diżabilità Trattat internazzjonali dwar id-drittijiet tal-bniedem li huwa legalment vinkolanti u li jistabbilixxi standards minimi għall-ħarsien tad-drittijiet tal-persuni b'diżabilità L-UE u l-Istati Membri kollha rratifikawh L-UE u l-Istati Membri huma obbligati jimplimentaw l-obbligi skont il-kompetenzi tagħhom Fost l-inizjattivi konkreti varati bis-saħħa tal-EDS insibu l- Att Ewropew dwar l-Aċċessibbiltà , li jiżgura li aktar prodotti u servizzi bħal smartphones, tablets, ATMs u e-books ikunu aċċessibbli għall-persuni b'diżabilità. Bid- direttiva dwar l-aċċessibbiltà fuq l-internet , il-persuni b'diżabilità għandhom aċċess aktar faċli għad-data u s-servizzi online għax is-siti u l-apps tal-istituzzjonijiet tas-settur pubbliku, bħall-isptarijiet, il-qrati u l-universitajiet, iridu jkunu aċċessibbli. Il-programm ta' skambji studenteski Erasmus+ jippromwovi l-mobbiltà tal-parteċipanti b'diżabilità. Skopri aktar dwar il-politiki tal-UE għal Ewropa aktar soċjali . Il-passi li jmiss: Il-Kummissjoni Ewropea qed tippjana li tressaq il-proposta tagħha għal strateġija ġdida dwar id-diżabilità fl-2021. Aktar informazzjoni: Passi proċedurali Stqarrija għall-istampa tal-PE: L-istrateġija tal-UE għal wara l-2020 m'għandha tħalli lil ħadd warajha, jgħidu l-MEPs (17.12.2019) Reġistrazzjoni tad-dibattitu fil-plenarja (17.12.2019) Riżoluzzjoni tal-Parlament Ewropew dwar l-implimentazzjoni tal-Istrateġija Ewropea tad-Diżabilità (30 ta' Novembru 2017) Riżoluzzjoni dwar l-implimentazzjoni tal-Konvenzjoni tan-NU dwar id-Drittijiet ta' Persuni b'Diżabilità b'riferiment partikolari għall-Osservazzjonijiet Konklużivi tal-Kumitat tan-NU dwar is-CRPD (7 ta' Lulju 2016) Briefing tal-EPRS dwar l-Istrateġija Ewropea tad-Diżabilità 2010-2020 Analiżi tal-EPRS dwar il-politika Ewropea favur il-persuni b'diżabilità In-Netwerk tas-CRPD tal-Parlament Ewropew Il-Kumitat EMPL Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF